કૂતરો માણસને કરડે એ સમાચાર નથી, પણ માણસ કૂતરાને કરડે એ સમાચાર છે એવી સમાચાર વિશેની જાણીતી વ્યાખ્યા છે. સાસુએ વહુને તમાચો માર્યો હોત તો એ સમાચાર ન ગણાત, પણ વહુએ સાસુને તમાચો મારી દીધો એ ઘટનાને સમાચારનું સ્વરૂપ મળ્યું. પતિ પત્નીને મારે એ સમાચાર નથી. જગતના આદિકાળથી એ થતું આવ્યું છે. પણ પત્ની પતિની ધુલાઈ કરે એ અવશ્ય સમાચાર છે. માસ્તર વિદ્યાથીને મારે એ સમાચાર નથી, પણ વિદ્યાર્થી માસ્તર પર પ્રહાર કરે એ સમાચાર છે. જોકે એકવીસમી સદીના અંતમાં અથવા બાવીસમી સદીની શરૂઆતમાં આનાથી ઊલટું બનશે. એકવીસમી સદીના અંતભાગમાં વહુઓ એટલી બળવાન બની ગઈ હશે કે એ સાસુને તમાચો મારશે તો એ સમાચાર નહિ ગણાય. હશે આ તો રોજનું થયું કહી લોકો એની ચર્ચા કરવાનુંય ટાળશે, પણ એ સમયમાં કોઈ સાસુ વહુને તમાચો મારવા શક્તિમાન બનશે તો એ દરેક છાપાના પહેલા પાને છપાશે. બોલ્ડ (હિંમતવાન) સાસુના સમાચાર બોલ્ડ (ઘાટા) અક્ષરોમાં છપાશે. એ જ રીતે વિદ્યાર્થી શિક્ષકને મારશે એ સમાચાર નહિ ગણાય. એ રોજિંદી ઘટના હશે, પણ કોઈ પ્રોફેસર કે શિક્ષક કોઈ વિદ્યાર્થીને મારશે તો એ ટોક ઓફ ધ ટાઉન બનશે ને છાપાંઓમાં એ સમાચાર મોટા મોટા અક્ષરોમાં છપાશે. – પણ આજના સમયમાં તો હજી વહુ સાસુને તમાચો મારે એ રોજિંદી ઘટના નથી બની એટલે એ ઘટનાને સમાચારનું સ્વરૂપ મળ્યું.